Аԥсны абызшәақәа зегьы аҭыԥ рымазар рылшоит, аха аҳәынҭқарра иныҟәнаго, уи зхылаԥшуа ҩ-бызшәак роуп, акы аҳәынҭқарратә аԥсуа бызшәа, егьи аурысшәа, иҳәеит абызшәадырҩы Валери Кәарҷиа Ауаажәларратә палата аилатәара аҟны, ахәаша жьҭаара 14 рзы.
"Иахьа Аԥсны инхо дарбанзаалакгьы, ҩ-бызшәак изымдыркәа, аминистрра ахьгьы дзымнеиуа иҟазар ауп, адепутатра ахьгьы имҩа аркызар ауп ҳзакәан излаҳәо ала. Ак удыруа, ак узымдыруа акәымкәа, еицаҳдыруазар ауп. Аурысшәа зегьы еицаҳдыруеит, еицаҳзымдыруа ҳбызшәа ауп", — азгәеиҭеит уи.
Валери Кәарҷиа иҳәеит Аԥсны Аҳәынҭқарратә бызшәа азакәан анагӡараҿы ауадаҩрақәа маҷымкәа ишыҟоу.